RAPPORT FRA KOMMISSIONEN TIL EUROPA-PARLAMENTET OG RÅDET

Kvaliteten af benzin og dieselolie til brug for vejtransport i Den Europæiske Union

(Rapporteringsår 2016)

1. Indledning

I henhold til artikel 8, stk. 3, i direktiv 98/70/EF om kvaliteten af benzin og dieselolie (i det følgende benævnt "direktivet om brændstofkvalitet") er medlemsstaterne forpligtet til årligt at rapportere om de samlede mængder og kvaliteten af den benzin og dieselolie, der sælges til brug for vejtransport.

Denne rapport bygger på de data, som medlemsstaterne har indsendt til Det Europæiske Miljøagentur (EEA) for 2016. Indsamlingen og analysen af de data, som medlemsstaterne har indberettet, beskrives i Miljøagenturets rapport nr. 24/2017 om brændstofkvalitet i EU i 2016.

Medlemsstaterne vurderer kvaliteten af brændstoffer via et overvågningssystem for brændstofkvalitet (FQMS). Medlemsstaterne skal hvert år tage prøver af brændstoffer og analysere deres tekniske karakteristika for at sikre, at de er i overensstemmelse med kravene i direktivet om brændstofkvalitet. De grænseværdier, der er fastsat i direktivet om brændstofkvalitet, vedrører parametre som f.eks.:

•for benzin: destillationsværdi, kulbrinteanalyse, blyindhold, manganindhold, motoroktantal (MON), iltindhold, oxygenatorer, researchoktantal (RON), svovlindhold og damptryk i sommerperioden

•for dieselolie: cetantal, massefylde ved 15 °C, destillation, indhold af fedtsyremethylestere (FAME), manganindhold, indhold af polycykliske aromatiske kulbrinter og svovlindhold.

2. Oversigt over brændstofkvalitetsdata i EU for 2016

Alle EU's medlemsstater og Norge og Island har forelagt rapporter om brændstofkvalitet for 2016.

Salg af brændstoffer, typer og indhold af biokomponent

Brændstofsalget i EU er fortsat domineret af dieselolie: 71,8 % (257 206 mio. liter) af det solgte brændstof var diesel og 28,2 % var benzin (100 838 mio. liter). Det samlede salg af brændstoffer steg med 2,7 % sammenlignet med 2015. Salget af benzin forblev næsten uændret i 2016, mens salget af dieselolie steg med 3,8 %.

Andelen af solgt dieselolie er med årene steget fra at udgøre 55,6 % af det samlede salg i 2001 til en andel på 71,8 % i 2016. Dette afspejler i høj grad den stigende "dieselisering" af den europæiske vognpark i perioden. Dieselforbruget er betydeligt i de fleste af de 28 EU-medlemsstater (> 60 % af det samlede brændstofsalg) med undtagelse af Cypern, Grækenland, Malta og Nederlandene.

Hovedparten af benzinsalget i 2016 bestod af brændstoffer af benzintypen RON 95, som tegnede sig for 86,3 % af det samlede salg, 7,6 % af salget var 95 < RON < 98 og 5,8 % var RON ≥ 98. Der blev solgt en ubetydelig andel af RON = 91.

Næsten al dieselolie, der sælges i EU, indeholder biodiesel, mens 85 % af den solgte benzin indeholder bioethanol. 75 % af den benzin, der blev solgt i EU i 2016, indeholdt op til 5 volumenprocent ethanol, og 10 % indeholdt op til 10 volumentprocent ethanol. 83 % af den solgte dieselolie indeholdt op til 7 % fedtsyremethylestere (FAME) og 17 % indeholdt mere.

Det solgte brændstofs overholdelse af grænseværdierne i direktivet om brændstofkvalitet

Fem medlemsstater rapporterede om fuld overholdelse for benzin (Grækenland, Litauen, Nederlandene, Slovenien og Sverige) og ni for diesel (Bulgarien, Kroatien, Finland, Tyskland, Irland, Litauen, Malta, Slovenien og Sverige). Litauen, Slovenien og Sverige har rapporteret om fuld overholdelse for begge brændstoffer. På den anden side har en medlemsstat (Belgien) rapporteret om mere end 100 tilfælde af manglende overholdelse for benzin i 2016.

Medlemsstaterne rapporterede om samlet 507 tilfælde af manglende overholdelse for benzin og 101 for diesel for 2016. For benzin er de mest almindelige parametre, der er faldet uden for specifikationerne, sommerdamptrykket (i 14 medlemsstater), RON (i 11 medlemsstater) og MON (i syv medlemsstater). 14 medlemsstater har rapporteret om overskridelser for aromater, iltindhold eller destillationsparametre. For dieselolie er de mest almindelig parametre, der er faldet uden for specifikationerne, svovlindhold (i syv medlemsstater) og indholdet af fedtsyremethylestere (FAME) (i syv medlemsstater).